Seuran tarkoituksena on edistää puuvartisten kasvien tuntemusta, tutkimusta ja kokeilua Suomessa, pitäen silmällä erityisesti niiden merkitystä ja käyttöä muuttuvassa ilmastossa, luonnon- sekä maisemanhoidossa, viheralueiden ja puutarhojen suunnittelussa ja perustamisessa, sekä metsän- ja muussa viljelyssä.

Vuosi 2025 on Dendrologian Seura – Dendrologiska Sällskapet ry.:n 56. toimintavuosi. Se on omistettu alppiruusujen (*Rhododendron*) suvulle. Rhododendron-kerho täyttää 30 vuotta. Seuran Toiminnan painopisteitä ovat dendrologian tunnetuksi tekeminen, osallistuminen keskusteluun ilmaston ja lajistonmuutoksen vaikutuksesta dendrologiaan, aktiivisen kerhotoiminnan jatkaminen sekä alan tutkimuksen edistäminen.

# Tilaisuudet

Seuran sääntömääräinen kevätkokous pidetään 30.4.2025 mennessä. Kokouksessa käsitellään vuosikertomus ja tilinpäätös sekä valitaan tilintarkastajat. Syksyllä pidetään syyskokous, jonka aiheina ovat henkilövalinnat, talousarvio ja toimintasuunnitelma. Kevätkokouksen yhteydessä pidetään esitelmä, syyskokouksen yhteydessä pidetään seminaari.

# Matkat

Seuran ulkomaanmatka suuntautuu Puolaan touko- tai kesäkuussa 2025 ja kotimaanretki Lohjanjärven ympäristöön loppukesästä 2025.

# Puistokävelyt, retket ja muu toiminta

Keväällä ja syksyllä järjestetään retket pääkaupunkiseudun kohteisiin, mm. Haagan alppiruusupuistoon yhteistyössä Rhododendron-kerhon kanssa. Seuran kerhot järjestävät puistokävelyitä ja retkiä valitsemiinsa kohteisiin. Seura osallistuu vuoden aikana alan tapahtumiin. Suunnitelmissa on osallistuminen mm. Tieteiden yöhön ja Mustilan taimipäivään.

# Julkaisut

Seuran jäsenlehteä, Sorbifoliaa julkaistaan A5-kokoisena neljä kertaa vuodessa, yhteensä 192 sivua. Suomen puu- ja pensaskasviosta otetaan toinen painos. Talvikasvion toimitustyötä jatketaan.

# Tiedotus

Seura tiedottaa jäsenistölle Sorbifoliassa, kerhojen lehdissä, verkkosivuillaan, dendrologit-sähköpostilistalla ja Facebookissa. Sähköisten tiedotuskanavien käyttöä lisätään. Vuoden puusuvusta laaditaan esite ja syksyllä järjestetään vuoden puusuku -seminaari.

# Hallitus

Hallitus kokoontuu vähintään kerran kahdessa kuukaudessa. Kokoukset pidetään mahdollisuuksien mukaan Tieteiden talossa ja Teamsissä. Hallitus järjestäytyy työryhmiksi, jotka valmistelevat pääosan toimintaan liittyvistä asioista.

# Kerhot

Tapahtumien, kurssien ja muun toiminnan järjestämistä aktivoidaan ja tuetaan mahdollisuuksien mukaan. Tarvittaessa edistetään uusien kerhojen perustamista.

# Varainhankinta

Varainhankinta koostuu jäsenmaksuista, kerhomaksuista, Sorbifolian tilaus- ja ilmoitusmaksuista sekä kirjallisuuden ja muiden tuotteiden myyntituloista. Vuonna 2025 vuosijäsenmaksu on 42 euroa, opiskelijajäsenmaksu 15 euroa ja perhejäsenmaksu 12 euroa. Kannattajajäsenmaksu on 1000 euroa ja ainaisjäsenmaksu 750 euroa.

Helsingissä 19. marraskuuta 2024

Dendrologian seuran hallitus